**Årsmelding ISI 2015**

**Styret og styrets arbeid**

Styret i ISI er i tråd med vedtektene sammensatt av ett styremedlem og ett varamedlem fra hver av de fire velene som er medeiere i ISI. Nye medlemmer valgt på GF 2015 fremkommer i listen under. Styret har i 2015 bestått av:

Andelseier Styreverv Navn

Hellvikskog Vel Styreleder Trond Schliemann

Hellvikskog Vel Varamedlem Bjørn Busk

Oksval Vel Styremedlem Vivi Rastum > Thomas Elton

Oksval Vel Varamedlem Arnt Kristian Barsten

Hellvik Vel Styremedlem Gaute Voigt Hansen

Hellvik Vel Varamedlem Bjørn Knudsen

Ursvik Vel Styremedlem Tom Lerdal > Per Egil Garder

Ursvik Vel Varamedlem Åse Ulleberg > Mats Rustøy

Steinar Dahlen (Oksval vel) ble dessuten valgt som kasserer for ISI, uten at han inngår som ordinært styremedlem, da samme mann er kasserer for både Oksval vel og Oksval veilag.

Det ble avholdt to styremøter i 2015, ett i januar forbindelse med tildeling av midler fra Gjensidigestiftelsen, og ett i juni i forbindelse med planlegging av GF. Ellers har styret delegert ansvar for årets prosjektarbeid til arbeidsgruppen ISI Riders.

Oppussing av ISI-hytta ble påbegynt i 2013, men er ennå ikke ferdigstilt. Styret har fått forespørsel fra Hellvikskog vel om å leie hytta som arkivlager og møtelokale. Dette er en kjærkommen inntekt for ISI, og ønskelig å få på plass i løpet av 2016.

ISI-banen omfattes av kommunens vedtak om eiendomsskatt. I oktober 2015 fikk ISI innvilget fritak for betaling av eiendomsskatt, da vi ikke driver noen form for næring eller inntektsskapende aktiviteter. Slikt fritak må søkes hvert år.

**ISI Riders**

ISI Riders er en arbeidsgruppe, etablert i 2014, med delegert ansvar for realisering og gjennomføring av målrettede prosjekter på og rundt ISI-banen. ISI Riders har i 2015 bestått av 8 medlemmer:

Trond Schliemann (Hellvikskog vel)

Magnus Fjogstad (Oksval vel)

Thomas Elton (Oksval vel)

Runar Hafsteen (Oksval vel)

Arnt Kristian Barsten (Oksval vel)

Mats Rustøy (Ursvik vel)

Per Egil Garder(Ursvik vel)

Bjørn Knudsen (Hellvik vel)

Desember 2014 fikk ISI Riders innvilget søknad til Gjensidigestiftelsen på kr 231.350 til prosjektet *Nesodden Frisbeegolf og Sykkelcross*, som innebærer en videreføring av prosjektet *Aktivitetspark for barn og Unge* som vi fikk støtte til i 2014.

Det har vært en enorm arbeidsinnsats fra ISI Riders og andre frivillige i løpet av våren 2015. Fem delprosjekter har pågått parallelt, med planleggings- og koordineringsmøter og dugnader underveis:

* Oppgradering av fotballbane og rydding av skog
* Bygge Frisbeegolf-bane
* Bygge Sykkelcross-bane
* Bygge Petanque-bane
* Bygge Lekeplass for de minste

Åpningsdato for «nye ISI-banen», og dermed deadline for prosjektarbeidet, ble satt til 20.juni 2015.

Det ble etablert en festkomite for den store åpningsfesten (*ISI Riders Kvindegruppe*), og de jobbet selvstendig og uavhengig av de pågående prosjektene. Det ble bevilget kr 20.000 til åpningsfesten fra de 4 vel-foreningene som eier ISI-banen. Pengene ble brukt til pynt, matinnkjøp, honorar til lydtekniker og musikere m.m.

Arbeidet pågikk til en time før selve åpningen! Vi kom i mål ☺

Det ble en fantastisk fest, med over 500 fremmøtte, åpning av «nye ISI-banen» v/ordføreren, taler og overrekkelse av «stor sjekk» fra Gjensidigestiftelsen, offisiell åpning av Nesodden Frisbeegolfbane, musikk- og kulturinnslag, avvikling av ISI-lekene, fotballkamper, og en lang, lang fest som varte ut i de små timer.

Gjennom hele sommeren, og langt utover høsten kunne vi registrere flere titalls brukere av ISI-banen hver eneste dag, og på godværsdager og i helgene talte vi 3-sifret antall. Skolene i nærområdet bruker ISI-banen som mål for sine ute-dager, og barn feiret bursdagene sine på ISI-banen. ISI-banen har fått et velfortjent løft, og det lokale engasjementet er tydelig.

Overveldet av egen suksess, søkte ISI Riders på nytt penger fra Gjensidigestiftelsen (15.september), og fra Sparebankstiftelsen (1.september). Søknadene var ambisiøse og i størrelsesorden 1,5-2 millioner. I desember fikk vi dessverre avslag på begge søknader, og dermed måtte ambisjonene for 2016 legges på is inntil videre.

**ISI-lekene**

ISI lekene ble avviklet i forbindelse med åpningsfesten den 20.juni. De tradisjonelle øvelsene, 60 meter, lengdehopp, høydehopp og kast med liten ball var som vanlig populært. I tillegg ble det spilt fotballkamper, spilt frisbee-golf og Petanque, og sykkelcross-banen var full av unger i mange timer. Som vanlig var det gratis boller og brus til deltagerne, og loddsalget gikk strykende.

Hellvikskog vel donerte 10.000 kroner til innkjøp av ny tjukkas til høydehopp-konkurransen.

Det var vellykket å avvikle ISI-lekene i slutten av juni, og vil antagelig gjentas til neste år.

**Generalforsamling 2015**

GF ble avhold den 17.juni i ISI-hytta. Kun 8 medlemmer deltok, men møtet ble lovlig satt og sakslisten gjennomført. I tillegg til obligatoriske poster (regnskap, budsjett, årsmelding, valg av styremedlemmer) ble det orientert om det pågående prosjektarbeidet og åpningsfesten 3 dager senere, og det ble vedtatt å søke de fire vel-foreningene om utvidet årskontingent fra 2016.